בס"ד

**פרשת חקת**

*דיוקנאות: מרים הנביאה*

העם מלווה בפרשה זו את מרים למנוחת עולמים. זו מרים הנביאה, אחות משה שעמדה ליד ערש הגאולה ממצרים. שיחה אחת, שקיימה עם אביה, שינתה את מהלך ההיסטוריה שלנו. במבט לאחור ניתן לומר, שמעולם, לא היו רבים כל כך חייבים הרבה כל כך – לאישה אחת.

שיחה זו התקיימה באחד הרגעים הקשים ביותר, רגע של ייאוש נורא, שתקף את העם וגדוליו והובילו למסקנות הרסניות:

 עמרם (אבי מרים, אהרון ומשה) גדול הדור היה. כיוון שראה, שאמר פרעה הרשע: 'כל בהן

 הילוד היארה תשליכהו' (שמות א, כב) אמר: לשוא אנו עמלין. עמד וגרש את אשתו. עמדו

 כולם וגרשו את נשותיהן.

 אמרה לו ביתו: אבא, קשה גזירתך יותר משל פרעה, שפרעה לא גזר אלא על הזכרים, ואתה

 גזרת על הזכרים ועל הנקבות.

 עמד והחזיר את אשתו. עמדו כולם והחזירו נשותיהן. (מסכת סוטה יב, א)

הדברים נכנסו בלב האב, והוא שב אל אשתו (והעם בעקבותיו). ומשה, מושיעם של ישראל – נולד.

בכך לא נסתיימה פעולתה של מרים מאחורי פרגוד הגאולה. עדיין היו גדולים הספיקות. מעשה הגאולה עצמו עוד זקוק למעיינות האמונה, שפיכו בליבה הגדול.

ברגע מסויים היא אף התערבה אישית במהלך המאורעות:

 הייתה מרים מתנבאת ואומרת: עתידה אמי שתלד בן, שמושיע את ישראל מיד מצרים.

 וכיון שנולד משה, נתמלא כל הבית כולו אור. עמד אביה ונשקה על ראשה. אמר לה: ביתי,

 נתקיימה נבואתך. וכיון שהטילוהו ליאור, עמד אביה וטפחה על ראשה. אמר לה: ביתי, היכן

 נבואתך? (שם, יג, א)

אך מרים לא חדלה מאמונתה. היא לא הושפעה מן הספיקות, שכרסמו בלב אביה. היא הייתה בטוחה כי אמת יצוקה בנבואתה, וסופה להתגשם:

 זהו שנאמר: **"ותתצב אחותו מרחוק לדעת מה יעשה לו"** (שמות ב, ד) – לידע, מה יהא בסוף

 נבואתה.

מרים עמדה ליד היאור. אחיה הקטן נתון בתוך תיבת גומא בין קני הסוף, וסכנת מוות מרחפת על ראשו. והיא – ממתינה לראות, **כיצד** תהא הצלתו. לא – **אם** ינצל, כי אם – **כיצד**. ההבדל בין השניים -מהותי.

הסוף ידוע. בת פרעה גילתה את התיבה ביאור. מרים מופיעה ברגע הנכון לצידה ומציעה את שרותיה של מינקת עבריה. היא מביאה אותה אל יוכבד אמה – הלא היא אם הילד – הנוטלת אותו לביתה ומגדלת אותו עבור בת המלך.

זהו סיפורה של מרים. בכך נסתיים, למעשה, תפקידה הגלוי. ועם זאת, אין תרומה, שתשווה לתרומתה למען גאולת העם. כל המעשים הגדולים, שנעשו לאחר מכן – באו מכח ניצוץ התקווה, ששמרה היא. ניצוץ תקווה, שבאמצעותו מנעה ברגע קריטי את חרבנו של העם היהודי בידי עצמו.

(ע"פ "פרשה ופשרה" של הרב גרילק)

**חידת החיד"א**

מָרָן הָחִידָ"א, רַבִּי יוֹסֵף חַיִּים דָוִד אֲזוּלַאי זַצַ"ל, הָיָה דְּמוּת פִּלְאִית.

 בְּאֵיזֶה תְּחוּם הוּא לֹא הָיָה מְיוּחָד בְּמִינוֹ? אֲל תְנַסּוּ בִּכְלָל לִמְצֹא תְּחוּם כָּזֶה. מֻפְלָא הָיָה מֵרֶגַע הִוָּלְדוֹ וְזוֹ פָּשׁוּט הָאֱמֶת.

לְמָה הַכַּוָּנָה? - לְסִפּוּר לֵידָתוֹ שֶל מָרָן הָחִידָ"א - סִיפּוּר בִּלְתִּי רָגִיל:

 הַסִּפּוּר הִתְרַחֵשׁ בְּחוֹדֶשׁ סִיוָן בִּשְׁנַת תפ"ד בָּעִיר הָעַתִּיקָה בִּיְרוּשָׁלַיִם. אִמּוֹ שֶל הָחִידָ"א שָׁכְבָה חִיוֶורֶת וַחֲרֶדָה בְּמִטָּתָהּ. לַחֲרָדָה הַזּוֹ הָיִיתָה סִיבָּה טוֹבָה. בְּעֶצֶם, לֹא טוֹבָה בִּכְלָל:

 הַיֶּלֶד נוֹלָד, אֲבָל הוּא מַמָשׁ לֹא הָיָה נִרְאָה בָּרִיא, לֹא הָיָה נִרְאָה חָי בִּכְלָל.

 הִיא יָשְׁבָה בְּמִטָּתָהּ וּבָכְתָה וְזֶה כָּאַב מְאֹד לְחֲמוֹתָהּ. "אָסוּר לָךְ לְהִתְרַגֵּשׁ כֹּל כָּך,ְ שָֹרָה", הִיא אָמְרָה לְכַלָּתָהּ. "אַתְּ אָחֲרֵי לֵידָה". אֲבָל בְּמִלִּים הָאֵלּוּ אִי אֶפְשָׁר לְהַרְגִּיעַ אֵם דּוֹאֶגֶת...

הַסַּבְתָּא יָצְאָה מֵהַחֶדֶר וְנִגְּשָׁה לַחֶדֶר הַסָּמוּךְ, שָׁם שָׁכָב - עָל הָרִצְפָּה – הַתִּינוֹק. הוּא כְּבָר כֻּסָּה בְּסָדִין...

הַסַּבְתָּא רָאֲתָה אֶת הַמַּרְאֶה הַזֶּה וְהִתְחִילָה לִבְכּוֹת וּלְהִתְפַּלֵּל: "רִבּוֹנוֹ שֶל עוֹלָם! רַק אֲתָה יָכוֹל לְהַחַיּוֹת אֶת הַיֶּלֶד הַזֶּה. אָנָא מִמְךָ, הַחְזֵר אוֹתוֹ לַחַיִּים!"

וּפִתְאֹם הָיָה נִדְמֶה לָה שֶהַסָּדִין שֶׁכִּסָּה אֶת הַיֶּלֶד- הִתְרוֹמֵם. תְּנוּעָה קַלָּה מְאֹד.

"זֶה נִדְמֶה לִי" הִיא אָמְרָה לְעַצְמָהּ, אֲבָל לא וִיתְרָה - הִיא נִגְּשָׁה אֶל הַיֶּלֶד שֶׁשָּׁכַב עָל הָרִצְפָּה וְהֵסִירָה בְּלֶב הוֹלֵם אֶת הַסָּדִין מֵעָל פָּנָיו.

מַבָּט אֶחָד הִסְפִּיק לָה. הַתִּינוֹק הָיָה חָי, מַמָשׁ חָי! הִיא הִתְחִילָה לִצְעֹק: "בֹּאוּ מַהֵר! הָבִיאוּ שְׂמִיכָה חַמָה! מַהֵר!"

מַהֵר מְאֹד הֻכְנְסָה לַחֶדֶר שְׂמִיכָה חַמָה הַיֶּלֶד הוּרָם, נֶעֶטַף וְהִתְחִיל לְהִתְחַמֵּם.

 וְכָךְ, בִּזְרוֹעוֹת סַבָתוֹ הֵחֵלּוּ הַחַיִּים לַחְזֹר אֲל גּוּפוֹ הַקָּטָן.

אֵין מִילִים שֶׁיּוּכְלוּ לְתָאֵר אֶת הַרְגָּשָתָהּ שֶל הָאֵם בָּרְגָעִים הַלָּלוּ. הִיא רַק אָמְרָה דָבָר אֶחָד: "רִבּוֹנוֹ שֶל עוֹלָם, אָנִי מַבְטִיחָה לְהַקְדִּישׁ אֶת הַחַיִּים שֶׁלִּי כְּדֵי שֶׁהַיֶּלֶד הַזֶּה יִגְדַּל וְיִהְיֶה גָדוֹל בַּתּוֹרָה".

אֶת הַהַבְטָחָה הַזּוֹ הִיא קִיְּמָה. אָמְנָם הִיא נִפְטְרָה מִמַּחֲלָה כֶּשֶחַיִים יוֹסֵף דָוִד הָיָה עוֹד קָטָן, אַך מֵאָז פְּטִירָתָהּ הוּא הִתְבַּגֵּר בְּבַת אַחַת.

 הוּא הִצְטָרֵף לִישִׁיבַת "בֵּית יַעֲקֹב" שֶׁהָיְתָה הַיְשִׁיבָה בֵּהּ"א הַיְדִיעָה בִּיְרוּשָׁלַיִם בְּאוֹתָם יָמִים כְּתַלְמִיד מִן הַמִּנְיָן וּבְגִיל שְׁתֵּים עֶשְרֵה הוּא כְּבָר דָרַשׁ לִפְנֵי צִיבּוּר...

נֵס לֵידָתוֹ שֶל הָחִידָ"א הָיָה הַנֵס שֶל עָם יִשְרָאֵל כֻּלּוֹ, שֶּׁזָּכָה בְּתַלְמִיד חֲכַם גָדוֹל שֶׁגַּם עָשָֹה הַרְבֶּה לְמַעַן עֲנִיֵּי יְרוּשָׁלַיִם וּמַעֲשֵׂי תָקְפּוֹ וּגְבוּרָתוֹ הֲלֹא הֵם כְּתוּבִים בַּסְּפָרִים הָרַבִּים שֶׁכָּתַב.